Boerbokke al hoe meer aanloklik vir oorsese mark - KLK
Die pryse vir goeie gehalte Boerbokke het die afgelope twee jaar byna verdriedubbel. Volgens Gerrie Ferreira van Karoo Livestock Exports is dit grootliks te danke aan internetveilings waar buitelandse kopers ook kan bie.
Hy sê die Boerbok het al naam gemaak op talle oorsese plase. Aanvanklik was dit meer 'n stokperdjie onder ryk telers wat Boerbokke as 'n nuutjie gekoop het, maar in die laaste paar jaar het telers die waarde van die Boerbok begin besef. Judith Weideman, uitvoerende bestuurder van Kalahari Kid, 'n maatskappy wat Boerbokke en Kalahari Reds op groot skaal uitvoer, sê telers in Afrika, Oos-Europa, die Midde-Ooste, Asië en die Ooste, is gereelde kopers en hulle kan nie voorbly om in die vraag na dié ras te voorsien nie.
Boerbokke is nie net bekend vir hul gehalte vleis nie, maar ook vir uitstekende gehardheid en goeie moedereienskappe. Dele waarheen die diere uitgevoer word soek juis na dié eienskappe. Boerbokke word ook gebruik as kruisrasdiere en word in baie lande saam met inheemse rasse gepaar om vleisgehalte te verbeter. Die feit dat die Boerbok ook baie vroeër markgereed is, is natuurlik ideaal vir kommersiële telers.
Die uitvoermark het 'n dekade of twee gegroei danksy Suid-Afrikaanse telers wat reeds hierdie gaping identifiseer het. Waar 'n goeie ram 'n paar jaar gelede in die omgewing van R30 000 op veilings behaal het, is dit nou nie meer ongewoon as 'n Boerbokram vir tussen R50 000 en R100 000 verkoop word nie.
Dié uitvoermark word egter beskerm deur 'n wagwoord: gehalte. Suid-Afrikaners het die voordeel dat hulle steeds aan die voorpunt van Boerbokgenetika en -kennis staan, en volgens Gerrie sal dit nog jare vir die buiteland neem om hierdie vlak te bereik. Die mark kan uiteindelik stabiliseer namate oorsese telers beter genepoele opbou.
"As buitelandse kopers dus stoetdiere koop, moet dit van uitstaande gehalte wees om vir die koper die moeite werd te wees," sê Gerrie.
Vir meer oor dié groeiende mark, besoek AgriOrbit.
PreviousPrevious post:A "how to guide" to acidosisNextNext post:Verwyder Namibiese Rooilyn – Wat sal die impak wees?